༼ས་ཞིང་།༽ཡུལ་ཤུལ་ཁུལ་གྱི་ས་རྒྱ་ཆེ་ཞིང་སྤྱིའི་རྒྱ་ཁྱོན་ལ་སྤྱི་ལེ་གྲུ་བཞི་མ་ཉིས་འབུམ་དྲུག་ཁྲི་བདུན་བརྒྱ་ཡོད།འདིའི་ནང་དུ་ན་གོར་མོ་གྲོང་ཁྱེར་འཐུས་ཚབ་ཀྱིས་དོ་དམ་བྱེད་པའི་གདང་ལ་ཡུལ་ཚོ་སྤྱི་ལེ་གྲུ་བཞི་མ་དྲུག་ཁྲི་བཞི་སྟོང་དེ་འདུས་ཡོད།རྨོན་ཞིང་རྒྱ་ཁྱོན་ལ་མུའུ་ཉིས་འབུམ་ལྔ་ཁྲི་དྲུག་སྟོང་དྲུག་བརྒྱ་ཡོད།སྤྱི་ས་ཞིང་རྒྱ་ཁྱོན་གྱི་བརྒྱ་ཆའི་ཡང་ཤས་དྲུག་ཟིན།རང་བྱུང་རྩྭ་སའི་རྒྱ་ཁྱོན་ལ་མུའུ་ཁྲི་ཚོ་སུམ་འབུམ་བཞི་བརྒྱ་ཉེར་གཉིས་ཡོད།དེས་སྤྱིའི་རྒྱ་ཁྱོན་གྱི་བརྒྱ་ཆ་དོན་བདུན་དང་ཆ་ཤས་བཞི་དང་ཡང་ཤས་གསུམ་ཟིན་ཡོད།ནགས་སའི་སྤྱིའི་རྒྱ་ཁྱོན་ལ་མུའུ་ས་ཁྲི་ཚོ་བརྒྱད་བརྒྱ་ང་ལྔ་དང་ཆ་ཤས་གཅིག་དང་ཡང་ཤས་བདུན་ཡོད།དེས་བརྒྱ་ཆ་གཉིས་དང་ཆ་ཤས་བདུན་དང་ཡང་ཤས་གཅིག་ཟིན།སྡོད་དམངས་ས་ཚིགས་དང་།བཟོ་ལས་གཏེར་ལེན་བེད་སྤྱོད་ས་ཁྱོན་ལ་མུའུ་ཁྲི་ཚོ་ལྔ་དང་ཆ་ཤས་གཅིག་དང་ཡང་ཤས་གཉིས་ཡོད།དེས་བརྒྱ་ཆ་གསུམ་དང་ཆ་ཤས་བརྒྱད་ཟིན།༼གཏེར་ཁ།༽ཡུལ་ཤུལ་ཁུལ་ས་ཁོངས་སུ་གྱི་གཏེར་ཁ་རིགས་ལ་གཙོ་བོ་ནི་མདོག་ནག་གསེར་དང་།མདོག་ལྡན་གསེར།རིན་ཆེན་གསེར།དཀོན་པའི་གསེར།འབུད་རྫས།བཟོ་ལས་མ་བཅོས་རྒྱུ་ཆ་དང་གཞན་པའི་ལྕགས་རིགས་མིན་པའི་གཏེར་རྫས་སོགས་ཡོད།ཐོག་མའི་ཤེས་གསལ་བྱུང་བའི་གཏེར་རྫས་ཐོན་ཁུངས་ཚོ་༢༦༡ཡོད།གཙོ་བོ་ལ་གསེར་དང་།དངུལ།ཟངས།ལྕགས།ཞ་ཉེ།རྡོ་སོལ།ཞ་ཉེ་ཏི་ཚ།མུ་ཟི།ཆུ་ཤེལ།གཡང་རྡོ་སོགས་སྣ་ཁ་བཞི་བཅུ་ལྷག་དང་།གྲངས་ཚད་ལ་ཏུན་དུང་ཕྱུར་སུམ་བརྒྱ་ལྷག་ཡོད།ནང་ཆེན་རྗོང་གི་ཟས་ཚྭ་ཐོན་ཚད་ཅུང་ཆེ་བས་བོད་ལྗོངས་དང་སི་ཁྲོན་སོགས་ཀྱི་ས་ཆ་ལ་ཚོང་འདྲེན་བྱེད་ཀྱིན་ཡོད།༼རི་སྐྱེས་སྲོག་ཆགས།༽རང་སྐྱོང་གི་ས་ཁོངས་སུ་རྩ་ཆེ་བའི་རི་སྐྱེས་སྲོག་ཆགས་མང་པོ་ཡོད།གཙོ་བོ་ལ་ཤྭ་བ་མཆུ་དཀར་དང་།ཤྭ།གླ་བ།རྐྱང་།འབྲོང་།གཙོད།གནའ།དགོ་བ།རྒྱ།གསའ།དྲེད།གཡུ།ཁྲུང་ཁྲུང་སྐེ་ནག།སྲེག་པ།གོང་མོ།ངང་པ་སོགས་ཡོད།རྒྱལ་ཁབ་ཀྱི་རིམ་པ་དང་པོའི་སྲུང་སྐྱོབ་དགོས་པའི་སྲོག་ཆགས་ལ་རིགས་བདུན་ཡོད།རྒྱལ་ཁབ་ཀྱི་རིམ་པ་གཉིས་པའི་སྲུང་སྐྱོབ་དགོས་པའི་སྲོག་ཆགས་ལ་རིགས་བཅུ་བཞི་ཡོད།ཡུལ་ཤུལ་ས་ཁུལ་གྱི་བྱ་རིགས་ནང་ནས་ཡ་མཚན་ཆེ་ཤོས་དེ་ཁྲུང་ཁྲུང་སྐེ་ནག་དེ་རེད།དེ་ནི་གཙོ་བོ་རོང་པོ་མཚོ་ཁའི་རྒྱལ་ཁབ་རིམ་པའི་རང་བྱུང་སྲུང་སྐྱོང་ས་ཁུལ་དང་ནུབ་རྒྱུད་གྱི་མཚེའུ་ཡོད་ས་ལ་གནས་བཅས་ཡོད།སྐྱེ་ཁམས་ས་གཤིས་ཀྱི་ཐད་ནས་བཤད་ན་ཁུལ་ཡོངས་ཀྱི་རི་སྐྱེས་སྲོག་ཆགས་གནས་བཅའ་ས་དེ་ཕྱོགས་བཞིའི་སྐྱེ་ཁམས་ཐད་ནས་རིགས་བགར་ཆོག་པར་འདུག།དེ་ནི་གྲང་ངར་ཆེ་ཞིང་ཐང་རྒོད་ཡིན་པའི་རིགས་དང་།ཕྱེད་ཐང་རྒོད་ཡིན་པའི་རིགས།གྲང་ངར་ཆེ་ཞིང་སྤང་དང་རྩྭ་ལྗོངས།སྡོང་ཕྲན་ནགས་རྫོབ།རི་དང་ནགས་ཚལ།ལྕུག་རྩྭ་དང་སྤང་ལྗོངས་ཀྱི་རིགས།རྨོན་ཞིང་ཞིང་སའི་རིགས།ཡུལ་ཤུལ་གྱི་བྱ་རིགས་ནི་ཞིང་ཆེན་ཡོངས་ཀྱི་རྩེ་གྲལ་དུ་ཡོད་ཅིང་།རི་དྭགས་གཅན་གཟན་ནི་ཞིང་ཆེན་ཡོངས་ནས་ཨང་གཉིས་པའི་གྲལ་དུ་ཡོད།༼རི་སྐྱེས་རྩི་ཤིང་།༽ཡུལ་ཤུལ་ཁུལ་གྱི་ཐུན་མོང་མ་ཡིན་པའི་ས་ཁམས་གནས་སྟངས་ཀྱིས་ཅུང་ཕུན་སུམ་ཚོགས་པའི་རྩི་ཤིང་ཐོན་ཁུངས་ཤིག་ཡོད་པ་རེད།རྩི་ཤིང་་ཐོན་ཁུངས་ཀྱི་བེད་སྤྱོད་མི་འདྲ་བའི་སྒོ་ནས་རིགས་བགར་ན་འབྲོག་རྩྭའི་རྩི་ཤིང་་དང་།སྨན་ལྡུམ།བཟའ་བའི་རྩི་ཤིང་།མཛེས་དཔྱོད་རྩི་ཤིང་དང་བཟོ་རྩལ་རྩི་ཤིང་བཅས་རིགས་ལྔ་ཡོད།ཡུལ་ཤུལ་གྱི་ས་བོན་རྩི་ཤིང་ལ་རིགས་ཚན་༦༥དང་།ཁོངས་འདུས་༣༤༨དང་།སྣ་ཁ་༡༤༤༠ལྷག་ཡོད།ཁུལ་ཡོངས་ཀྱི་ས་ཁོངས་ནས་རྩ་ཆེ་ཞིང་དཀོན་པའི་སྨན་ལྡུམ་རིགས་མང་བས་སྨན་ནང་དུ་འགྲོ་བའི་རིགས་ལ་༩༡༣ཡོད།དེའི་ཁྲོད་དུ་རྩི་ཤིང་རིགས་ཀྱི་སྨན་རྫས་ལ་སྣ་ཁ་༨༠༨དང་།སྲོག་ཆགས་རིགས་ཀྱི་སྨན་རྫས་ལ་༨༠ཡོད།སྐད་གྲགས་ཆེ་བ་ལ་དབྱར་རྩྭ་དགུན་འབུ་དང་།ཤྭ་རྭ།གླ་རྩི།གངས་རྒྱན།རྫ་ཡུངས།སེ་ཡུངས།ལྕུམ་རྩྭ།བྱ་རྒོད་སུག་པ།རྒྱ་ཏིག།སྲད་དཀར་སོགས་ཡོད།བཟའ་བའི་རྩི་ཤིང་རིགས་ལ་༨༠ལྷག་ཡོད།གྲོ་མ་དང་།ཤ་མོ་སོགས་རོ་བཅུད་ལྡན་ཞིང་རིན་གོང་ཆེ་བའི་བཟའ་བཅའ་ཡག་གྲལ་འབའ་ཞིག་ཡིན།མཛེས་དཔྱོད་རྩི་ཤིང་ཀྱི་རིགས་ལ་སྣ་ཁ་༤༠༠ལྷག་ཡོད།གཙོ་བོ་ལ་སྡོང་རིང་ལྗོན་ཤིང་དང་།སྡོང་ཐུང་ལྗོན་ཤིང་།འཁྲི་ཤིང་མང་།བཟོ་རྩལ་རྩི་ཤིང་ནང་དུ་མཉེད་རྒྱུ་རྩི་ཤིང་དང་།ཚི་སྣའི་རྩི་ཤིང་།དྲི་ཞིམ་རྩི་ཤིང་དང་སྣུམ་རྒྱུ་རྩི་ཤིང་སོགས་འདུས་ཡོད།བཟོ་རྩལ་རྩི་ཤིང་གྱི་རིགས་ཅུང་ཉུང་།དེའི་ཁྲོད་དུ་མཉེད་སྤྱིན་ལེན་ཆོག་པའི་ཁྲག་གསོ་རྩྭ་སེར་དང་།ཡུན་ཧྲན་གསོམ་ཤིང་།སེ་རྒོད།ལྕང་མ་སོགས་ཡོད།ཚི་སྣ་འདྲེས་ཤིང་ཤོག་བུ་བཟོ་ཆོག་པའི་རེ་ལྕག་སོགས་ཡོད།༼ཆུ་ནུས་དང་རླུང་ནུས།ཉི་འོད་ནུས་ཤུགས།༽ཡུལ་ཤུལ་གྱི་ཆུ་ནུས་གློག་འདོན་གྱི་རིག་གཞུང་ལས་བཤད་ན་ཆོན་ཝ་ཁྲི་ཚོ་༦༡༢ཡོད།རང་སྐྱོང་ཁུལ་གྱི་ས་ཁོངས་ལས་དབུས་མདོ་ལམ་དང་།ནུབ་རྒྱུད་ས་ཁུལ་ནི་རླུང་ནུས་ཐོན་ཁུངས་ནི་ཤིན་ཏུ་ཕུན་སུམ་ཚོགས་པ་རེད།ཕན་འབྲས་ཡོད་པའི་རླུང་མྱུར་ཚད་གཞི་ལ་ཆུ་ཚོད་༦༠༠༠ཡན་དུ་ཡོད།རླུང་ནུས་ལོ་འཁོར་མོའི་ཆེས་གསོག་ཚད་ལ་༡༦༥༩༠ཆོན་ཝ་རེ་ཆུ་ཚོད་རེ་ལ་རྨིས་གྲུ་བཞི་མ་ཡིན་པས།གསར་འདོན་བེད་སྤྱོད་ཀྱི་རིན་ཐང་ཆེན་པོ་ཡོད།དཀྱིལ་དབུས་སུ་མུ་གཞུང་དང་བྲག་དཀར་ཤོག་ནི་ས་བབས་མཐོ་བའི་གྲམ་ཐང་ཡིན་པས་ཕན་འབྲས་ཡོད་པའི་རླུང་མྱུར་ཚད་གཞི་ལ་ཆུ་ཚོད་༥༠༠༠ཡན་དུ་ཡོད།རླུང་ནུས་ལོ་འཁོར་མོའི་གསོག་ཚད་ལ་ཆེ་བའི་དུས་སུ་༥༦༡༨༦༠ཆོན་ཝ་ལ་ཆུ་ཚོད་རེ་ལ་རྨིས་གྲུ་བཞི་མ་རེ་ཡིན།རླུང་ནུས་ཐོན་ཁུངས་བེད་སྤྱོད་ཆོག་པའི་ས་ཁུལ་ཡིན།ཡུལ་ཤུལ་ནི་ཉི་མ་འཕྲོ་ཡུན་རིང་བའི་ས་ཁུལ་རེད།ཉི་མའི་འཕྲོ་ཤུགས་ཆེ།ཉིན་དཀར་ཉི་མ་འཕྲོ་ཡུན་རིང་།ཉི་འོད་ནུས་ཤུགས་ཆེ།ལོ་འཁོར་མོའི་ཉི་མའི་འཕྲོ་ཚད་ཆུ་ཚོད་གྲངས་དུས་ལྟར་ན་ཁྲི་འདུ་དང་།ཡུལ་ཤུལ་དང་།རག་སྨད་ཤར་ངོས་ས་ཁུལ་དུ་ཅུང་ཉུང་བ་ཡིན།ཆུ་ཚོད་༢༥༠༠མན་དུ་ཡོད།དབུས་མ་ནས་རྫ་སྟོད་ཕྱོགས་ནས་ཆུ་ཚོད་༢༥༠༠མེད་པ་དང་།གཞན་པའི་ས་ཆ་ཚང་མ་ནས་ཆུ་ཚོད་༢༥༠༠ནས་༢༧༠༠བར་དུ་ཡོད།མུ་གཞུང་དང་བྲག་དཀར་ནུབ་རྒྱུད་ཀྱི་སེ་བོ་ཁོག་དང་།རྨ་སྟོད་བྱང་རྒྱུད་ཀྱི་ས་ཁུལ་དུ་ཆུ་ཚོད་༢༧༠༠ཡན་དུ་ཡོད།ལོ་འཁོར་མོ་ནང་ནས་ཉི་མ་འཕྲོ་བའི་ཆུ་ཚོད་མང་ཤོས་ནི་སྤྱི་ཟླ་ལྔ་པ་དང་།བརྒྱད་པ།བཅུ་པ་དང་བཅུ་གཅིག་པ་ཡིན།དེ་རུ་ཆུ་ཚོད་༢༡༩༧ནས་༢༦༢༠ཡིན།དེའི་ནང་ནས་སྤྱི་ཟླ་བཅུ་པའི་ནང་ནས་ཆེས་མང་བ་ཡིན།དབུས་མདོ་ལམ་ཉེ་རྒྱུད་ཆུ་ཚོད་༢༦༢༠ཡིན།སྤྱི་ཟླ་གཉིས་པ་དང་།དྲུག་པ།དགུ་པ་ནང་དུ་ཅུང་ཉུང་བ་རེད།དེ་ལ་ཆུ་ཚོད་༡༧༠ནས་༢༡༠བར་དུ་ཡོད།ལྷག་ཏུ་སྤྱི་ཟླ་གཉིས་པའི་ནང་ནས་ཉུང་བ་རེད།ཡུལ་ཤུལ་ས་ཆ་ནས་ཆུ་ཚོད་༡༧༤༧ཡིན།ས་ཁོངས་ནས་ཉི་མའི་འཕྲོ་ཚད་ཆེས་ཉུང་ཤོས་ནི་ཁྲི་འདུ་ཤར་རྒྱུད་ཀྱི་ས་ཆ་དེ་དག་ཡིན།ཉི་འོད་འཕྲོ་ཚད་ནི་ལིས་རྨིས་གྲུ་བཞི་མ་རེ་ལ་སྟོང་འདུས་༦༣༠ལ་ཡིན།ཟོ་སྐྱ་དང་།མུ་གཞུང་།དབུས་མདོ་ལམ་ནུབ་རྒྱུད་ཀྱི་ས་ཁུལ་ཁག་ཏུ་ཉི་འོད་འཕྲོ་ཚད་ཆེ།ལིས་རྨིས་གྲུ་བཞི་མ་རེ་ལ་སྟོང་འདུས་༦༦༠ཡིན།